**Pasientinformasjon ved hjemreise etter PCI/ utblokking av hjertets kransårer**

Du har nå fått utført PCI (utblokking og stenting av kransårer) som er en teknikk som brukes for å utvide trange områder i hjertets kransårer. For å holde kransåren åpen legges det inn en forsterkning; en stent. Det er et svært tynt metallgitter formet som en sylinder som presses ut mot åreveggen for å holde denne åpen. Disse stentene er satt inn med et medikament som skal forhindre at det gror til igjen inne i det stentede området (DES – Drug Eluting Stents). Stentene sitter fast i åreveggen og vil alltid være der. De vil ikke være til hinder for framtidige røntgenundersøkelser, MR-undersøkelser eller sikkerhetspassering på flyplasser.

Du har fått behandlet ……….. antall årer med til sammen …………. stenter.



Formålet med behandlingen er å bedre blodforsyningen til hjertemuskelen slik at dine hjertesymptomer (ofte smerter og tungpustenhet) blir bedre eller forsvinner helt. Dersom du nylig har gjennomgått hjerteinfarkt vil behandlingen også forebygge nytt hjerteinfarkt i den blodåren som har forårsaket hjerteinfarktet.

**Etter behandling via håndledd:** De tre første døgn etter behandling skal du ikke løfte over 2 kg med den hånden som er brukt. Du skal også unngå fysisk hardt arbeide og mosjon da innstikksted skal ha ro til å heles. Etter det kan du gradvis gjenoppta normal aktivitet.

**Etter behandling via lyske:** For å lukke innstikk i lyske brukes oftest Angioseal. Ved Angioseal har innstikk blitt lukket med en propp og det legges kun på en lett bandasje over innstikket. Unngå tunge løft og hard fysisk aktivitet i fem dager. Etter det kan du gradvis gjenoppta normal aktivitet.

**Begge typer innstikksted:** Behold plaster på innstikkstedet i tre dager, og hold det rent og tørt. Du kan dusje som vanlig dagen etter undersøkelsen, nytt plaster legges på for å unngå forurensning av innstikkstedet.

**Mulig ubehag eller komplikasjon etter behandlingen:** Det er ikke uvanlig at man opplever blåmerker, smerter og ømhet rundt innstikk. Dersom det oppstår **økende** smerter eller hevelse ved innstikk etter utskrivelse kan det være nødvendig at helsepersonell vurderer deg. Noen opplever også litt smerter/trykk i brystet rett etter behandling som er forårsaket av stentimplantasjon.

**Det er svært viktig at du tar de blodfortynnende medikamentene i henhold til pasientorienteringen du har fått fra legen for å forebygge dannelse av blodpropp i stenten. Det vil bli lagt inn e- resepter på disse medisinene før avreise. Dersom du ikke får hentet ut disse på apoteket utreisedagen vil du få med deg medisiner til de første dagene.**

**Aktivitet:** Har du fått utført PCI (utblokking) i forbindelse med hjerteinfarkt eller ustabil angina, bør du unngå hard fysisk anstrengelse de første 1 til 2 ukene. I denne perioden anbefales turgåing i rolig tempo i relativt flatt terreng. Du skal være i stand til å prate mens du går. Unngå tunge aktiviteter som snømåking, gressklipping, vedhogst eller lignende i denne perioden.

Forskning viser at det er svært gunstig for hjertet at du er fysisk aktiv.

**Seksualliv:** Den fysiske belastningen av samleie er liten. Du kan gjenoppta seksuallivet så snart du føler deg klar for det.

**Kjørekarens:** Det anbefales at du ikke kjører bil de to første dagene etter angiografi/PCI dersom årsaken til behandlingen er angina pectoris.

Dersom angiografi/PCI er utført på grunn av hjerteinfarkt eller ustabil angina pectoris skal du avstå fra bilkjøring de første 4 ukene.

Ved andre typer førerkort enn klasse B gjelder egne regler om midlertidig kjøreforbud. Legen vil informere om dette.

**Forebygging:** Du kan gjøre mye selv for å påvirke din livsstil slik at sykdommen ikke utvikler seg videre. Vi anbefaler deg å delta på hjertekurs og hjerterehabilitering ved ditt lokal sykehus. Dette kan utskrivende lege eller din fastlege henvise deg til.

**VED BEHOV FOR ØYEBLIKKELIG HJELP RING 113 (VED AKUTTE STERKE BRYSTSMERTER)**

Les mer på St.Olavs hospital sine hjemmesider: <http://stolav.no/behandlinger/koronar-angiografi>

**Med vennlig hilsen**

**Sykepleiere og leger ved Klinikk for hjertemedisin, St. Olavs hospital**